Jaanong akanya ka puso ya ga Kgosi Solomone wa Iseraele wa bogologolo. Jehofa Modimo o ne a naya Solomone botlhale jo bogolo. (1 Dikgosi 4:29-34) Setšhaba sa Iseraele se ne sa atlega jang mo pusong ya ga Solomone ya dingwaga tse 40? Baebele e araba jaana: “Juda le Iseraele ba ne ba le bantsi, jaaka moshawa o o fa lewatleng ka ntlha ya bontsintsi jwa bone, ba ja ba nwa e bile ba ipela.” Pego eno gape ya re: “Batho ba Juda le ba Iseraele ba tswelela go nna ka polokesego, mongwe le mongwe ka fa tlase ga mofine wa gagwe le ka fa tlase ga setlhare sa gagwe sa mofeige, go tswa Dana go ya Beere-sheba, malatsi otlhe a ga Solomone.” (1 Dikgosi 4:20, 25) E re ka setšhaba seo se ne se busiwa ke kgosi e e botlhale e e neng e emela Mmusi Mogolo yo o sa bonaleng e bong Jehofa Modimo, se ne se ritibetse, se atlegile e bile se itumetse go feta sepe se sele.